《张衡州南山寿芝》
宋代·程洵

煌煌庆色金壶重，婉婉高枝儿臂拱。团团更著线晕红，郁郁时看祥霭动。

使君少日抱奇才，可与斯世作楹栋。黄堂坐啸晚方贵，急流引退心殊勇。

平生阴德只天知，寿骨巉然天所纵。灵华更向寿宫出，和气疑与商山共。

翻嫌四老太多事，采掇辛勤走岩陇。何如丘壑著胸中，静阅世氛如幻梦。

朝餐不用闲草木，夜气自有真铅汞。殊祥坐使神物效，异卉不烦天女供。

闲中禅悦更寻源，闹里尘缘徐脱鞚。从渠童子尚饶舌，强出松阴谈谷董。

要知无本是性宗，看我当机呈大用。

作者简介：程洵，字允夫，南宋婺源（今属江西省）人。为朱熹门人，潜心理学，是程朱学派的重要学者。孝宗淳熙十一年（1184）始出任衡阳主簿。十四年又暂代石鼓书院山长，以宣扬朱子张子之学为要务，一时“士友云集，登其门者，如出晦庵之门”（清康熙《衡州府志》）。在衡期间留有题咏石鼓诗若干首，旧志收录4首。曾为衡阳花药山杜（甫）黄（庭坚）二公祠作记，并编纂首部《石鼓书院志》（后散失）。后任卢陵录参，以伪学去官。著有《克斋集》。